
Psykolog

LARS DEHLI

HVEM ER DU?

Forstå deg selv og andre med MBTI-testen

– verdens mest brukte personlighetstest

KAPITTEL 1

Introduksjon til Myers-Briggs Type Indicator (MBTI)

Slik bruker du boken

Denne boken er laget for å hjelpe deg med å forstå deg selv og menneskene rundt deg gjennom det kraftfulle verktøyet Myers-Briggs Type Indicator (MBTI). Uansett om du er nysgjerrig på hvorfor du tenker og handler som du gjør, eller om du ønsker å forbedre relasjoner og samarbeidet med andre, vil du finne verdifull innsikt her.

Start med introduksjonen, som gir en grunnleggende forståelse av hva MBTI er, historien bak testen, og dens relevans i dagens samfunn. Dette gir et godt utgangspunkt for å forstå resten av innholdet. Videre kan du utforske kapitlene som forklarer de fire dikotomiene – grunnlaget for MBTI – og hvordan disse preferansene påvirker våre måter å oppleve verden, ta beslutninger og organisere livet vårt på.

Deretter kan du fordype deg i beskrivelsene av de 16 personlighetstypene, hvor hver type blir nøye utforsket med sine unike styrker, svakheter og typiske atferdsmønstre. Hver type illustreres med praktiske eksempler, humoristiske anekdoter og kjente personligheter, slik at du kan relatere teorien til virkeligheten.

Boken er ikke nødvendigvis ment å bli lest fra perm til perm – bruk den som et verktøy tilpasset dine behov. Kanskje du ønsker å forstå hvordan ulike typer fungerer i parforhold, på arbeidsplassen eller i konfliktsituasjoner? Eller kanskje du vil lære mer om hvordan du kan bruke din egen type som en styrke i personlig vekst og karriereutvikling? Hvert kapittel gir deg konkrete eksempler og praktiske råd som kan anvendes direkte i hverdagen.

Uansett hvor du starter, vil denne boken være en følgesvenn på din reise mot større selvforståelse og bedre relasjoner. Ta med deg det som passer best for deg, og bruk innsikten til å skape et rikere og mer balansert liv – både for deg selv og menneskene rundt deg.

Mitt personlige møte med MBTI og livet som INTJ

Jeg ble introdusert for denne personlighetstesten i 2002 som graduate student i psykologi ved UC Berkeley i California i emnet Personality. Professor Mendelsohn, som for øvrig var elev av Hans Sachs som igjen var elev av Sigmund Freud, så arverekkefølgen var i orden der i gården, veiledet oss i testen og tolkningen av den. Vi brukte (og jeg bruker fortsatt) versjonen som ligger på www.humanmetrics.com og heter Jung Typology Test, dette er fordi selve navnet Myers-Briggs Type Indicator eies av familien som utviklet den, men spørsmålene og testen er den samme. Noen av studentene, som var trent i kvantitativ metode til fingerspissene, lurte på seriøsiteten i en test som var utviklet av to hobbypsykologer. Professoren sa at det er nok av tester som har høyt psykometrisk empirisk fundament, det vil si at de er vitenskapelig forankret, men som ingen har hørt om eller bruker. Videre fortalte han at det er en grunn til at MBTI er den mest populære i verden, den har høy face validity, på norsk åpenbar gyldighet, det vil si at den gir umiddelbar mening for folk, den er både lett å bruke og personlighetstypene gir gjenklang i de fleste. De fleste får en åpenbaring både om indre psykologisk fungering og hvordan man relaterer seg til andre mennesker. Og det var i høyeste grad tilfelle for oss studenter: Da vi fikk resultatene, ga de gjenklang i oss alle. Noe som var morsomt, var at vi fant en nettside der vi kunne sammenligne våre fire bokstaver med ulike kjendiser, alltid pratsomme Lindsay var i samme kategori som Oprah Winfrey (ENFJ), karismatiske Mike var personlighetssvoger med Leonardo DiCaprio (ESFP), og den stille forskningsstjernen Steve var fornøyd med å matche med Einstein (INTP).

Selv scoret jeg INTJ, og etter hvert har jeg funnet ut at det er samme type som Lance Armstrong, Mark Zuckerberg og Elon Musk, ikke helt sympatiske typer da, men John F. Kennedy veier litt opp! Det var spennende å fordype seg i hvordan min profil fungerer på ulike områder i livet. Det var nesten skummelt hvor mye en test som det bare tok 30 minutter å fylle ut, kunne si om meg, hvordan jeg tenker, mitt følelsesliv og mine relasjoner til andre mennesker. Jeg kjente meg igjen i at jeg alltid har vært drevet til å utrette ting og har høy arbeidskapasitet, noe som kanskje henger sammen med at INTJ-er er gode til å finne riktig hylle i livet og skape seg en karriere rundt egne interesser som de brenner for. På det sosiale plan sto det helt presist at jeg trives veldig godt med mennesker, men at jeg etter sosial kontakt trekker meg tilbake for å lade opp. Dersom jeg har hatt en dag med pasienter på min psykologpraksis, så foretrekker jeg en løpetur i Marka fremfor å møte venner på kafé, men dersom jeg har sittet hjemme og skrevet hele dagen, så higer jeg etter å møte folk på kvelden.

På delen om parforhold står det om INTJ at vi er håpløse i romantikk. I en episode av min podkast Psykologipodkasten Synapsen skulle jeg hjelpe min kvinnelige makker som er ENFJ, for øvrig den best likte typen av andre mennesker, tenk Obama, å finne en kjæreste. Det viste seg at hun passer godt med flere typer, til sammen 15 % av menn, ikke dårlig. Men jeg fant også ut at den mannlige INTJ egentlig bare passer med en kvinnelig ENTJ, som til alt overmål er den mest sjeldne av alle typene, kun 0,9 % er det. Ja ja, det forklarer jo mye for min del uten at jeg føler for å gå nærmere inn på det (følelser er ikke min types sterkeste side akkurat). Når det gjelder relasjoner til andre mennesker, står det på ENFJ «Med overbevisningens kraft», det stemmer bra med de jeg kjenner som har den bokstavkombinasjonen, blant andre min daværende kjæreste, senere kone, nå ekskone. Hun holdt på å le seg i hjel da hun så overskriften på INTJ: «Jeg har et bedre forslag!». Alle personligheter har sine styrker og svakheter. Min utfordring er at jeg kan bli ganske besatt av prosjekter og mine visjoner, dette kan gå på bekostning av å lytte til innspill fra andre, og når jeg ser tilbake på min karriere, så må jeg skamfullt innrømme at jeg nok ved flere anledninger har overkjørt andre. Men et viktig poeng med testen er å lære seg selv å kjenne. Dersom du vet hva som er din psykologiske akilleshæl, så kan du gjøre noe med det, du trenger ikke nødvendigvis alltid å navigere ut ifra din første impuls. Selv prøver jeg å telle til ti og ta et dypt magadrag og la andre få snakke ut. En annen ting er at jeg scorer høyt på J, judging, på norsk: avgjørelse. Dette er mennesker som liker å planlegge og legge strategier både på privat og profesjonelt plan, ofte innebærer dette lange lister med ting man planlegger å utføre. En drømmejobb for meg var da jeg ble ansatt ved Høyskolen Kristiania for å lage pensum og studieopplegg til en bachelor i psykologi for dem. Da skred jeg til verket med ermene brettet opp og gikk løs på en oppgave som mange syntes hørtes overveldende ut. Motsatsen er P, oPplevelse. Dette er folk som tar ting på sparket og er fleksible. De dukker kanskje opp på Gardermoen på feil dag og uten pass, men de har ordnet nødpass flere ganger tidligere, så det går fint! En kvinne (og psykolog) jeg datet som var høy på P, myntet uttrykket «J/P-kollisjon» når jeg stadig ville planlegge hva vi skulle gjøre neste dag, for eksempel hvor og hva vi skulle spise, mens hun heller ville se an dagsformen. Jeg har også, som alle andre, en såkalt tyrann i MBTI-universet. Dette er ikke en tyrann slik vi vanligvis forstår begrepet, men den minst utviklede og brukte delen av personligheten, som blir aktivert under stress og overveldelse. Det kan du lese mer om i kapittel 12.

En vanlig kritikk av testen er at den har lav reliabilitet (pålitelighet), fordi en del mennesker opplever å få ulike bokstaver om de tester seg med noen års mellomrom. Dette gjelder nok for de som ligger midt på skalaene, for eksempel mellom ekstroversjon og introversjon, da vil de kunne få forskjellige resultater i ulike perioder. Men snarere enn at dette er en svakhet ved testen, tenker jeg at det gir viktig informasjon, nemlig at du er ambivert – det vil si at du er midt på treet mellom personlighetstrekkene, altså like mye introvert som ekstrovert. Men de fleste ligger såpass langt ut på skalaene at de konsekvent får samme type. Dessuten blir de fleste mennesker mer introverte med alderen, så noe variasjon er naturlig. Og de fleste scorer høyere på F, følelser, etter at de har fått barn, det stemmer også for meg. Jeg har med jevne mellomrom testet meg i 23 år, og får alltid INTJ. En gang tok jeg til og med testen mens jeg var ganske full, det eneste som skjedde var at jeg brukte utrolig lang tid på å svare på spørsmålene, men like fullt scoret jeg INTJ også da.

Hva er MBTI? Den mest brukte personlighetstesten i verden av en god grunn

Myers-Briggs Type Indicator (MBTI) er et personlighetstestsystem designet for å hjelpe individer med å forstå sine preferanser på ulike områder og hvordan de forholder seg til andre. MBTI kategoriserer mennesker i 16 forskjellige personlighetstyper, basert på fire skalaer som reflekterer ulike måter å oppfatte verden og ta beslutninger på.

MBTI ble utviklet for å gjøre Carl Jungs teori om psykologiske typer mer tilgjengelig og anvendelig for folk flest. Jung, en sveitsisk psykiater og psykoanalytiker, foreslo at mennesker kan klassifiseres i ulike typer basert på hvordan de foretrekker å bruke sin energi, ta inn informasjon, relatere seg til andre mennesker, ta beslutninger og organisere sin verden. Han var blant annet opphavsmannen til begrepene introversjon og ekstroversjon som er sentralt i personlighetspsykologien. Katharine Cook Briggs og Isabel Briggs Myers utviklet Jungs teorier videre til en strukturert test som i ettertid har vært mye brukt innen utdanning, næringsliv og personlig utvikling.

Hvorfor får noen energi av å være sammen med andre mennesker, mens andre blir tappet for krefter? Hva gjør at noen er mest opptatt av det umiddelbare som man kan sanse her og nå, mens andre lever mest i visjoner om fremtiden? Tar du avgjørelser med hjernen eller hjertet? Liker du å planlegge alt ned til minste detalj eller foretrekker du å ta ting på sparket? Alt dette og mye mer blir profilert av testen, slik kan man på mange plan forutsi hvordan en person vil oppføre seg i en gitt situasjon eller hvordan to mennesker med ulike profiler vil samarbeide, eller eventuelt ikke får til å enes om noe.

På mange arbeidsplasser, for eksempel hos Sivilombudet i Norge, har de implementert de ansattes scorer på testen i praksis for å øke deres trivsel og produktivitet. De som er ekstroverte og blomstrer i interaksjon med andre mennesker, har fått kontorplass nærmest kantina og fellesområdene, mens de introverte som jobber best uten forstyrrelser, har kontor lenger ned i korridoren. Jeg tror mange arbeidsplasser har mye å hente på å bruke scorer fra psykologiske tester for å øke de ansattes trivsel og arbeidsglede, tenk deg bare hvor mye en ekstremt introvert person som Albert Einstein ville mistrives i åpent kontorlandskap.


Historien bak MBTI

MBTI ble utviklet i USA i løpet av en lengre periode på 1900-tallet. Katharine Cook Briggs, en lidenskapelig hobbypsykolog, og hennes datter Isabel Briggs Myers begynte å utforske psykologiske typer tidlig på 1900-tallet. Katharine ble inspirert av Jungs bok Psychological Types, og hun begynte å utvikle egne teorier om menneskelig atferd. I løpet av 1940-tallet, midt under andre verdenskrig, ble det et økende behov for å forstå menneskelig atferd og personlighet, spesielt for å matche soldater til roller som passet deres personlighetstyper. Isabel Briggs Myers, med sin mor Katharines hjelp, begynte å utvikle en test som kunne måle ulike personlighetstyper på en pålitelig måte. De mente at hvis folk kunne forstå sine egne preferanser og hvordan de samhandler med andre, ville det ikke bare forbedre deres personlige liv, men også skape mer harmoniske og produktive arbeidsmiljøer. Deres arbeid resulterte i utviklingen av MBTI, som ble lansert i 1962, og som har blitt den mest brukte personlighetstesten i verden.

Her er en kort biografi om de to kvinnene bak MBTI.



KATHARINE COOK BRIGGS (1875–1968)

Katharine Cook Briggs var en amerikansk forfatter og hobbypsykolog som viste stor interesse for psykologiske typer tidlig på 1900-tallet. Hun startet med å studere barneoppdragelse og utvikling, og var sterkt influert av Carl Jungs teori om psykologiske typer. Dette inspirerte henne til å utvikle egne teorier om personlighet, og hun begynte å systematisere sine observasjoner om menneskelig atferd basert på Jungs ideer.

ISABEL BRIGGS MYERS (1897–1980)

Isabel Briggs Myers var Katharines datter og videreutviklet morens arbeid med psykologiske typer. Isabel var opprinnelig en romanforfatter og skribent, men hun ble sterkt involvert i morens arbeid på 1940-tallet, spesielt under andre verdenskrig da det ble nødvendig å matche soldater til jobber som passet deres personlighetstyper. Isabel begynte å utvikle et strukturert testverktøy for å måle personlighetstyper basert på Jungs teorier, men tilpasset det til en mer tilgjengelig og praktisk test for folk flest.

Sammen utviklet mor og datter MBTI, med Isabel som hovedarkitekten bak testens moderne utforming. De mente at ved å forstå menneskers personlighet, kunne man forbedre kommunikasjon, samarbeid og personlig utvikling.

Katharine og Isabels arbeid med MBTI har hatt varig innflytelse på hvordan vi forstår personligheter og samhandling mellom mennesker. Til tross for kritikk mot den vitenskapelige validiteten av testen, er MBTI fortsatt den mest brukte personlighetstesten i verden i dag, både innen selvutvikling og i profesjonelle sammenhenger. Det å være «hobbypsykolog», det vil si en person som har fordypet seg i psykologi uten å ha en offisiell utdanning innen feltet, er ikke nødvendigvis noe å kimse av. En av de ledende parterapeutene i verden, Esther Perel, er i denne kategorien. Selv om hun ikke er utdannet psykolog, så vil jeg heller anbefale å oppsøke henne dersom man trenger parterapi enn å booke en time hos meg.

Carl Jung og de psykologiske typene

For å forstå MBTI, må vi først forstå grunnlaget: Carl Jungs teori om psykologiske typer. Jung foreslo at menneskelig atferd kan forklares ved å forstå to sentrale prosesser:


1. Hvordan vi tar inn informasjon: Jung mente at mennesker enten kan være fokusert på ytre stimuli (ekstroversjon) eller indre tanker (introversjon).

2. Hvordan vi tar beslutninger: Jung identifiserte fire funksjoner (sansing, intuisjon, tenking og føling) som vi bruker til å ta beslutninger og forstå verden rundt oss. Disse funksjonene kan manifestere seg som enten ekstrovert eller introvert, noe som resulterer i åtte typer.



MBTI utvider Jungs teori ved å introdusere en fjerde dimensjon (avgjørelse vs. opplevelse) for å beskrive om folk foretrekker struktur og orden eller fleksibilitet og spontanitet.

En kort biografi om Jung

Carl Gustav Jung, født i 1875 i Sveits (døde i 1961), var en pioner innen psykologi som tok oss med på en reise langt inn i sjelen. Jung startet som Freuds disippel, men tok raskt av mot nye, dypere veier i menneskesinnet. Mens Freud var opptatt av det seksuelle, var Jung fascinert av drømmer, arketyper og det kollektive ubevisste, en slags psykologisk sky hvor alle våre tanker og minner bor sammen. Jung mente at vi alle har en «skygge» – den mørke siden vi helst vil ignorere – men at vi bør omfavne den for å bli hele. Jung var opprinnelig Freuds elev og tenkt arvtaker til det psykoanalytiske imperiet hans, men de ble etter hvert rivaler og bitre fiender. Det skal sies at Freud etter hvert havnet i konflikt med alle sine disipler, også Alfred Adler og Wilhelm Reich. Freud var kjent for utsagnet «det er sunt for din indre psyke å alltid ha en ytre fiende». Jung hadde også sine sider, blant annet insisterte han på å bli tiltalt som C.G. Jung og ble lynende forbanna om noen kalte ham Carl eller Carl Gustav.

Når han ikke utforsket sinnets dyp, tilbrakte Jung tid med å bygge sitt eget tårn ved Zürichsjøen, hvor han reflekterte over livet, psyken og kanskje hvorfor ingen ville diskutere dyp psykologisk teori under lunsjen. Han trodde fast på sammenhengen mellom vitenskap og spiritualitet, og er blant annet kjent for konseptet om synkronisitet. Et klassisk eksempel på dette er hvis du tenker på en gammel venn som du ikke har hatt kontakt med på mange år, og plutselig ringer denne personen eller du møter ham eller henne tilfeldig på gaten. Selv om det ikke er noen direkte årsakssammenheng mellom din tanke og møtet, oppleves hendelsen som meningsfull. Jung mente at slike hendelser ikke var tilfeldige, men heller manifestasjoner av en dypere forbindelse mellom psyken og omverdenen. Det han er mest kjent for og som vi skal gå dypere inn på i denne boken, er introvert/ekstrovert-dikotomien, som ga grobunn for den moderne forståelsen av personlighetstyper, slik som vi ser det i MBTI. Dikotomi betyr todeling.

Relevansen av MBTI i personlige relasjoner, parforhold, yrkeslivet og karrierevalg

I dagens samfunn, hvor individualitet og selvbevissthet blir stadig mer verdsatt, har MBTI fått ny relevans. Selv om MBTI ble utviklet i en tid hvor psykologiske tester var på et tidlig stadium, har den fortsatt å tiltrekke seg oppmerksomhet på grunn av dens brukervennlighet. Den gir en lettfattelig ramme for selvrefleksjon og forståelse av interpersonlige dynamikker. I arbeidslivet brukes MBTI ofte i forbindelse med teambygging, lederutvikling og karriereveiledning. Mange organisasjoner bruker testen for å forstå teamdynamikk, forbedre kommunikasjonen mellom medarbeidere og optimalisere arbeidsprosesser. Når individer forstår sin egen type, samt typene til dem de arbeider med, kan de bedre hanskes med utfordringer og bygge et mer effektivt samarbeid.

Fordeler med å bruke MBTI

1. Selvinnsikt og selvforståelse: Ved å identifisere din MBTI-type, kan du få bedre innsikt i dine egne styrker, svakheter og preferanser. Dette kan hjelpe deg å forstå hvordan du fungerer best i ulike situasjoner, enten det er på jobb, i relasjoner eller i din personlige vekst.

2. Forbedring av relasjoner: MBTI kan hjelpe deg å forstå hvorfor du kan ha konflikter med enkelte personer, og hvordan du kan forbedre kommunikasjon og samarbeid. Ved å forstå de ulike typene, kan du lære å sette pris på andres styrker og perspektiver, og jobbe for å minimere friksjon.

3. Karriereveiledning og utvikling: Mange bruker MBTI til å finne karriereveier som passer til deres personlighetstype. For eksempel kan en person som er en ISTJ (Introvert, Sansing, Tenking, Avgjørelse) trives i yrker som krever struktur og detaljorientering, som regnskap eller ingeniørarbeid. Mens en personlighetstype som ENFP (Ekstrovert, Intuitiv, Følelse, Oppfatning) som er kjent for sin kreativitet, entusiasme og evne til å tilpasse seg, oftere vil finne seg et yrke som forfatter, journalist, kunstner eller skuespiller.

4. Teambygging og ledelse: Ved å bruke MBTI i teambygging kan ledere sette sammen mer balanserte og produktive team. Ved å forstå teammedlemmenes personlighetstyper, kan de tilpasse sin ledelsesstil og tilrettelegge for bedre kommunikasjon og samarbeid.

Hvordan MBTI skiller seg fra andre personlighetstester

MBTI skiller seg fra mange andre personlighetstester ved å fokusere på preferanser snarere enn evner eller ferdigheter. Det er ikke en test som måler intelligens, emosjonell stabilitet eller andre spesifikke ferdigheter. I stedet gir MBTI et rammeverk for å forstå hvordan folk foretrekker å samhandle med verden rundt dem. I motsetning til tester som Big Five, som måler personlighet på et spektrum, klassifiserer MBTI folk inn i tydelige kategorier. Selv om dette har blitt kritisert for å være for forenklet, gjør det også MBTI-testen svært brukervennlig og lett forståelig, noe som bidrar til dens fortsatte popularitet.

Vitenskapelig validering og kritikk

Selv om MBTI-testen er allment brukt, har den møtt kritikk fra det vitenskapelige samfunnet. Mange forskere argumenterer for at personlighet er for komplekst til å bli kategorisert i 16 faste typer, og at mennesker kan vise trekk fra flere typer avhengig av kontekst. Andre påpeker at MBTI-testen har en tendens til å bekrefte det folk allerede tror om seg selv, noe som kan føre til et «bekreftelsesbias». Til tross for dette, har mange fortsatt å finne verdifulle innsikter i MBTI-rammeverket og bruker det som et verktøy for refleksjon og personlig vekst.


Hvorfor fortsatt interesse?

Til tross for kritikken fortsetter MBTI å være det mest populære verktøyet for personlighetsevaluering. Testens tilgjengelighet, enkelhet og mulighet til å gi selvinnsikt har gjort den til et foretrukket valg for mange som søker å forstå seg selv bedre, forbedre sine relasjoner eller navigere i komplekse sosiale miljøer. En grunn til MBTI-testens varige popularitet er dens fokus på det positive. I stedet for å merke noen personlighetstrekk som dårlige eller uønskede, presenterer MBTI alle typer som likeverdige, med unike styrker og muligheter. Dette ikke-dømmende perspektivet er tiltalende for mange som søker en bedre forståelse av seg selv og andre.

